Brittanje kry nog tyd vir Brexit | Maroela Media
Die Franse president Emmanuel Macron groet Brittanje se eerste minister Theresa May voor die aanvang van die beraad. Foto: (AP Photo/Francois Mori)
Leiers van die Europese Unie en Brittanje het ingestem om Brexit tot 31 Oktober uit te stel.
Theresa May, die Britse eerste minister, het 'n noodberaad in Brussel bygewoon waar sy leiers van die Europese Unie oor die Verenigde Koninkryk se jongste Brexit-planne ingelig het.
Brittanje was veronderstel om die EU Vrydag teen 11:00 te verlaat. Donald Tusk, president van die Europese Unie, het gesê die besluit om Brexit uit te stel beteken 'n bykomende ses maande vir Brittanje om die beste moontlike oplossing te vind.
Brittanje kan egter voor 31 Oktober die EU verlaat indien 'n ooreenkoms voor dié datum bereik kan word.
May het na die beraad gekom om uitstel te versoek tot minstens 30 Junie.
EU-leiers het verlede maand ingestem om die datum vir Brexit, soos daar na die onttrekking van Brittanje aan die EU verwys word, van 29 Maart tot 12 April uit te stel.
Donald Tusk, president van die EU, (links) in gesprek met Britse eerste minister Theresa May (middel) en Angela Merkel, Duitse bondskanselier. Foto: (Kenzo Tribouillard, Pool Photo via AP)
Die Europeërs sou verkies dat Engeland nie deelneem aan die Europese parlement se verkiesing van 23 tot 26 Mei as die land die unie gaan verlaat nie.
Die Britse laerhuis het aan die begin van die maand weer May se alternatiewe opsies vir 'n Brexit-ooreenkoms verwerp.
Daar is oor vier mosies gestem om 'n alternatief te kry om die EU te verlaat. Die opsies was onder meer dat Brittanje in 'n doeane-unie met die EU bly en dat 'n nuwe referendum gehou word.
May se Brexit-ooreenkoms is al drie keer vantevore verwerp. Britte het in Junie 2016 in 'n referendum besluit of die Verenigde Koninkryk deel van die Europese Unie moet bly, of nie. Toe het 51,9% van die kiesers ten gunste van die onttrekking gestem en 48,1% teen onttrekking. Die Britse parlement het sedertdien – sonder sukses – probeer om 'n ooreenkoms aan te gaan oor hóé die onttrekking gedoen moet word.
Jip jy word aan jou 'vriende' geken, en Macron is seker een van die grootste 'loosers' in Europa saam met Merkel en May.
Waarheid, jy sou jou ou skoene agterna gegooi het as ons ons een van daai leiers kon gehad het.
Bitter vreemd hoe demokrasie daar werk: as die mense nie stem soos die politieke leiers wil hê hulle moet stem nie, moet hulle oor stem.